open-index/open-wikipedia-markdown huggingface dataset:
Daniel Ortega

**Danielis Ortega Saavedra** (*José Daniel Ortega Saavedra*; g. 1945 m. lapkričio 11 d. La Libertade) – Nikaragvos prezidentas, ilgametis Sandinistų liaudies išsivadavimo fronto (*Frente Sandinista de Liberación Nacional*) lyderis, vienas iš 1979 m. sandinistų revoliucijos organizatorių. Prezidento pareigas ėjo 1985–1990 m. 2006 m. pabaigoje vėl išrinktas Nikaragvos prezidentu ir pareigas eina nuo 2007 m. sausio 10 d. Valdymo metu propaguoja marksistinę, socialistinę doktriną, kovą prieš, jo teigimu, „JAV vykdomą imperializmą“.

## Biografija
Danielis Ortega gimė vidutinės klasės šeimoje La Libertado mieste. Kartu su tėvais aktyviai dalyvavo opoziciniame judėjime prieš diktatūrinį Anastasio Somoza režimą. Dėl šios veiklos buvo areštuotas. 1963 m. įstojo į Centrinės Amerikos universitetą Managvoje ir netrukus įsitraukė į sandinistinį judėjimą.

## Veikla Sandino judėjime
1967 m. tapo sandinistų judėjimo lyderiu, bet 1974 m. apkaltintas apiplėšimu ir įkalintas. Netrukus paleistas, išvyko į Kubą, kur kartu su kitais sandinistų veikėjais pradėjo organizuoti revoliuciją.

1979 m. Ortega su kitais Sandino nariais nuvertė JAV remiamą Somosos diktatūrą ir suformavo Nacionalinio atstatymo chuntą (buvo vienas iš 5 jos narių). Netrukus Danielis Ortega tapo faktiniu Nikaragvos vadovu.

## Kova su diktatūros šalininkais
1981 m. JAV prezidentas Ronaldas Reiganas pasmerkė Nikaragvos valdžią, už tai, kad ši užmezgė glaudžius ryšius su Kuba, SSRS, rėmė antiimperialistinius judėjimus kaimyninėse valstybėse. Reigano vyriausybė netgi pasitelkė CŽV ir tiekė ginklus Somosos šalininkams, bandydama atstatyti jai palankų diktatūrinį režimą. Buvo suorganizuotas *[[Contra]]* judėjimas prieš Ortegos sandinistus. JAV įsitraukė į net 30 tūkst. Nikaragvos gyventojų aukų pareikalavusį pilietinį karą ir dėl ginklų tiekimo vienai iš kovojusių pusių pateko į milžinišką tarptautinį skandalą.

1984 m. Danielis Ortega laimėjo prezidento rinkimus, gavęs 63 % rinkėjų balsų. Nepaisant to, kad dauguma stebėtojų rinkiminių pažeidimų nepastebėjo, JAV spaudžiamos opozicinės partijos boikotavo rinkimus.

## Tarpuvaldis
1990 m. Ortega pralaimėjo rinkimus vienai iš buvusių Atstatymo chuntos narių, Violetai Čamoro. Ji sudarė labai plačią opozicinę koaliciją ir sugebėjo aplenkti Ortegą. Danielis Ortega nesėkmingai dalyvavo 1996 ir 2001 m. rinkimuose. Pralaimėjimus lėmė kaltinimai korupcija.

Ilgainiui Ortegos retorika tapo modernesnė ir sušvelnėjo. Sandinistų partija sudarė paktą su liberalų partija.

## 2006 m. rinkimai
2006 m. Danielis Ortega vėl tapo šalies prezidentu. Nikaragva atnaujino artimus santykius su Venesuela ir Kuba bei kartu su kitomis Lotynų Amerikos šalimis formuoja antiamerikietišką koaliciją. Ortega taip pat užmezgė politinius santykius su Iranu.
## 2021  m. rinkimai
2021 m. lapkritį Danielis Ortega buvo perrinktas ketvirtai penkerių metų kadencijai, surinkęs 75% balsų, rodo pirmieji daliniai oficialūs Aukščiausiosios rinkimų tarybos paskelbti rezultatai.
Rektorius

**Rektorius** ( 'valdytojas') – universiteto ir kai kurių aukštųjų mokyklų vadovas. Renesanso laikotarpiu – vyresnysis mokytojas arba daugiaklasės mokyklos vadovas.

## Nuorodos
* Lietuvos universitetų rektorių konferencija
Benvenutas Čelinis

**Benvenutas Čelinis** (*Benvenuto Cellini*; 1500 m. lapkričio 3 d. – 1571 m. vasario 13 d.) – italų skulptorius, juvelyras ir rašytojas.

## Biografija

Mokėsi pas Florencijos juvelyrą M. Bandinelį (1459–1528 m.). 1532–1540 m. kūrė Florencijoje, Pizoje, Bolonijoje, Venecijoje, Romoje, 1537 ir 1540–1545 m. Paryžiuje ir karaliaus Pranciškaus I rūmuose Fontenblo.

## Kūryba

Sukūrė skulptūrų, portretinių biustų, bareljefų, auksakalystės dirbinių:

* Karaliaus Pranciškaus I druskinę (1543 m.),
* Fontenblo nimfos bareljefą (1545 m.),
* Kozimo Medičio biustą (1548 m.)
* Persėjo statulą (1554 m.),
* Popiežiaus Klemenso VII medalį.

Manierizmo krypties skulptūroms būdinga dinamiška kompozicija, puošnio, išdailintos formos, turtinga ornamentika.

Parašė traktų apie skulptūrą ir auksakalystę (1568 m.). Autobiografijoje „Benvenuto Čelinio gyvenimas“ (1568; liet. 1961 m.) aprašė savo nuotykingą gyvenimą, charakterizavo epochą.
Hugas

**Hugas** – vyriškas vardas. Kilo iš senovės germanų *Hug*. Reiškia „širdis, mintis, dvasia“, „šviesus mąstymas“ (žr. Huginas skandinavų mitologijoje).

* *Hugo* – ispanų, portugalų k.
* *Hugues, Hugo* – prancūzų k.
* *Hugh* – anglų k.
* *Ugo* – italų k.

Vardadieniai: balandžio 1 d., rugpjūčio 10 d.

## Garsiausi žmones, turintys vardą Hugas
* Hugo Chávez – Venesuelos prezidentas
* Hugo Sánchez – garsus Meksikos futbolininkas
* Hugo Banzer – buvęs Bolivijos prezidentas
* Hugo Gernsback – Liuksemburgo rašytojas, fantastas (jo garbei pavadinta Hugo premija)
* Hugo Simberg – suomių dailininkas
* Hugas I – Burgundijos kunigaikštis
* Hugas II – Burgundijos kunigaikštis
* Hugas III – Burgundijos kunigaikštis
* Hugh Grant – anglų aktorius
* Hugo Kapetas – Prancūzijos karalius
* Šv. Viktoro Hugas – prancūzų viduramžių filosofas
* Hugo Black – JAV teisininkas
* Hugo Grotius – Nyderlandų teisininkas
* Hugo Almeida – Portugalijos futbolininkas

Pavardę Hugo turi garsus prancūzų rašytojas Viktoras Hugo.

## Išnašos
Modestas Paulauskas

**Modestas Juozapas Paulauskas** (g. 1945 m. kovo 19 d. Kretingoje) – vienas garsiausių Lietuvos krepšininkų. Jauniausias visų laikų Europos Čempionato MVP (naudingiausias žaidėjas), juo tapo būdamas vos 20-ties metų amžiaus. Pripažinimą ir pagrindines pergales pasiekė 10 metų be pertraukos (nuo 1965 iki 1974) žaisdamas SSRS rinktinėje.

M. Paulauskas 1963 metais debiutavo Kauno Žalgiryje būdamas vos 17 metų. Jau po metų buvo pakviestas į SSRS rinktinę ir 1965 metų Europos pirmenybėse tapo ne tik čempionu, bet ir buvo pripažintas geriausiu čempionato žaidėju (MVP). Žaisdamas už SSRS rinktinę iškovojo net 10 medalių, tačiau per visą ilgą karjerą Kauno Žalgiryje (iki 1976), talentingam krepšininkui pavyko iškovoti tik 2 titulus (1971 ir 1973 bronza). Už pasiaukojimą SSRS rinktinei buvo paskirtas komandos kapitonu.

Paskutinis M. Paulausko pasirodymas SSRS rinktinėje buvo 1974 metais pasaulio čempionate, kuriame Vladimiro Kondrašino (Leningrado Spartakas) treniruojama komanda įveikė JAV krepšininkus ir tapo pasaulio čempione. Modestas buvo vienas iš komandos lyderių, tačiau po šio sėkmingo pasirodymo rinktinėje, sutiko žaisti už Žalgirį tik 1974/1975 sezono pabaigoje.

Treniravo Kauno „Žalgirį“, Anykščių „Puntuką“ (LKAL). Vėliau pradėjo dirbti jaunimo treneriu. Iki 2012 metų vadovavo RKL žaidusiems Šakių „Zanavyko“ krepšininkams.

## Pasiekimai
* Vasaros olimpinių žaidynių aukso medalis (1972 m.)
* Vasaros olimpinių žaidynių bronzos medalis (1968 m.)
* Pasaulio čempionas (1967 m. Urugvajuje, 1974 m. Puerto Rike)
* Pasaulio čempionato bronzos medalis (1970 m. Jugoslavijoje)
* Europos čempionas (1965 m. SSRS, 1967 m. Suomijoje, 1969 m. Italijoje, 1971 m. Vokietijoje)
* Europos čempionato naudingiausias žaidėjas (1965 m.)
* Europos čempionato bronzos medalis (1973 m. Ispanijoje)
* Europos jaunių čempionas (1963 m.)

## Išnašos
Para

**Para** – sąvoka, reiškiantį laiko tarpą, per kurį planeta apsisuka aplink savo ašį. Žemėje para trunka 24 valandas, SI sistemos vienetais – 86400 sekundžių.

Sąvoka „para“ gali būti suprantama ir naudojama dvejopai:
* Parą sudaro 1 diena ir 1 naktis.
* Para prasideda vidurnaktį ir baigiasi kitą vidurnaktį, praėjus 24 valandoms. Anksčiau skirtingose valstybėse para „prasidėdavo“ skirtingu laiku, pvz., Italijoje – nusileidus saulei, Babilone – jai tekant, ir panašiai.

Kai kuriuose kontekstuose vietoj šio termino, reiškiant tą patį, naudojamas terminas „diena“. Pvz., teiginyje: metuose yra 365 dienos, išskyrus keliamuosius metus, kurie turi viena diena daugiau.

Kas 50000 metų Žemės para pailgėja 1 sekunde: prieš 1500 mln. metų parą sudarė 10 valandų, nes Žemė per metus padarydavo daugiau apsisukimų nei dabar.

Astronomijoje naudojamas terminas *žvaigždinė para*, kaip pagrindinis žvaigždžių laiko matavimo vienetas, lygus laiko trukmei tarp dviejų pavasario lygiadienio taško kulminacijų viename ir tame pačiame geografiniame meridiane.

## Šaltiniai
Čemberlenas (reikšmės)

* Džozefas Ostinas Čemberlenas (1863–1937) – britų valstybės veikėjas, politikas;
* Artūras Nevilis Čemberlenas (1869–1940) – britų valstybės veikėjas, politikas;
* Džozefas Čemberlenas (1836–1914) – britų valstybės veikėjas, politikas;
* Ovenas Čemberlenas (1920–2006) – JAV fizikas;
* Hiustonas Stiuartas Čemberlenas (1855–1927) – Vokietijos kultūros istorikas, rasių teorijos kūrėjas.
Kazlaučizna

**Kazlaučizna** – kaimas Ukmergės rajono savivaldybėje, 2,3 km į rytus nuo Veprių. Buvusiame kaime tebėra išlikusi viena senųjų sodybų ir viena nauja; išlikęs IX–XII a. pilkapynas. Jį iš visų pusių juosia pušynai, pietinis kraštas remiasi į Šventosios slėnį. Pamiškėje yra akmenų sangrūda. Kaime vystomas kaimo turizmas: netoli sodybos *Sidabrinė pieva* yra prieplauka keliaujantiems Šventąja, su poilsine ir pirtimi.

## Pilkapynas

Vietovė garsi jos pietuose, 1,6 km į šiaurės rytus nuo Veprių – Antakalnio kelio tilto per Šventąją ir 0,45 km į šiaurės vakarus nuo Šventosios dešiniojo kranto, esančiu IX–XII a. Kazlaučiznos pilkapynu, vadinamais Švedkapiais, kuris 1997 m. pripažintas valstybės saugomu archeologijos paminklu (*A1205*). 400 m ilgio ir 150 m pločio miško plote išsidėstę apie 40 pilkapių. Sampilai 6–8 m skersmens, 1-1,2 m aukščio, dalis pilkapių apardyti. 1970 m. ir 1984 m. archeologai žvalgė šį pilkapyną, tačiau duomenų apie radinius nėra.

## Gyventojai

### Žymūs žmonės
* Kazlaučiznos kaime gimė mokytojas, chorvedys, skulptorius ir visuomenininkas Jonas Žentelis (1929–2014).

## Šaltiniai
Neville Chamberlain

**Artūras Nevilis Čemberlenas** (, 1869 m. kovo 18 d. – 1940 m. lapkričio 9 d.) – D. Britanijos valstybės veikėjas.

Nuo 1918 m. Bendruomenių rūmų narys. 1922–1937 m. (su nedidelėmis pertraukomis) pašto, sveikatos apsaugos, finansų ministras. 1937–1940 m. Jungtinės Karalystės ministras pirmininkas. 1938 m. pasirašė Miuncheno susitarimą ir D. Britanijos-Vokietijos nepuolimo deklaraciją. 1939 m. nacistinei Vokietijai užgrobus visą Čekoslovakiją, pradėjo derybas dėl savitarpio pagalbos sutarties su TSRS, o 1939 m. rugsėjo 3 d. paskelbė Vokietijai karą.
Grenlandijos vėliava

**[[Grenlandija|Grenlandijos]] [[vėliava]]** – stačiakampė, padalinta į dvi vienodo aukščio horizontalias juostas: viršutinė – balta, apatinė – raudona. Per centrą, paslinktas link flagštoko, horizontaliai padalintas į dvi dalis – skritulys, kurio viršutinė dalis yra raudona, o apatinė – balta.

## Istorija
Anksčiau naudota Danijos vėliava buvo pakeista į dabartinę vėliavą, kuri įteisinta 1985 m.

1973 m. buvo pasiūlyti pirmieji Grenlandijos vėliavos projektai, tačiau tik 1980 m. vyriausybė surengė konkursą. Iš daugiau kaip 500 variantų buvo atrinktas dabartinis vėliavos projektas.

## Simbolika
Vėliavos spalvos pasiskolintos iš Danijos vėliavos.

Balta juosta simbolizuoja apsnigtas kalnų viršūnes, raudona – vandenyną. Skritulio baltoji dalis reiškia stūksantį vandenyje ledkalnį, raudonoji dalis – fiordus.

## Sandara
### Konstrukcija

### Spalvos
Spalvų reikšmės Pantone ir RGB spalvų sistemose:
*  Balta – Pantone (nėra), RGB – 255, 255, 255
*  Geltona – Pantone 186, RGB – 232, 17, 45

## Pasiūlymai
1996 m. buvo pasiūlyti keturi nauji Grenlandijos vėliavos projektai, pagal sandarą artimesni skandinaviškoms vėliavoms.

## Nuorodos

* vexilla-mundi.com 
* Vėliavos siūlomi projektai
Tantanas

**Tantanas** () – miestas pietvakarių Maroke, 400 km į pietus nuo Agadiro, Sacharos dykumos pakraštyje. Provincijos centras. 60,7 tūkst. gyventojų (2004 m.).

Apie 25 km nuo Tantano yra El Ouatijos uostamiestis ir kurortas. Miesto apylinkėse randama archeologinių radinių.
Tarptautinė prekyba

**Tarptautinė prekyba** – pardavimo ir pirkimo procesas, vykstantis įvairiose šalyse tarp pardavėjų, pirkėjų ir tarpininkų.

Šiam procesui yra būdingi du pagrindiniai bruožai:

1. Jis vykdomas tarp dviejų ar daugiau valstybių.

2. Naudojamos įvairios valiutos su joms būdingais valiutų kursų svyravimais.

**Tarptautinės prekybos ekonominės prielaidos yra šios:**

* Gamybos sąlygų (gamtinių, klimatinių, aprūpinimo ištekliais) skirtingumas;
* Skirtingi gamybos našumo lygiai. Kiekviena šalis specializuojasi gaminti tai, kas jai efektyviau, naudodama pažangesnę technologiją;
* Skonių, polinkių, prioritetų įvairovė.

## Tarptautinės prekybos nauda

* Konkurencija;
* Pagamintų produktų gausumas ir įvairovė;
* Masto ekonomija;
* Lyginamasis pranašumas;
Kūlgrinda

**Kūlgrinda** (žemaitiškai *kūlis* 'akmuo') – pelkėje akmenimis grįstas takas žemiau pelkės paviršiaus. Tai būdavo slapti takai, kuriais senovės lietuviai gelbėdavosi nuo užpuolikų, kurie šių takų nežinojo ir kuriuos aptikti būdavo labai sunku, kadangi takai buvo po vandeniu. Kūlgrindos vieta būdavo laikoma paslaptyje, todėl už jos išdavimą labai griežtai bausdavo.

Jau pirmajame Lietuvos archeologinių paminklų sąraše archeologas Fiodoras Pokrovskis, remdamasis vietos inteligentų atsiųstomis anketomis, mini kūlgrindą: „Pagal liaudies pasakojimus (…) yra kažkoks slaptas karinis kelias (…) ilgas akmeninis tiltas, pasislėpęs po vandeniu“.

Bene daugiausiai duomenų apie Sietuvos kūlgrindą ir jos konstrukciją yra pateikęs žymus archeologas Liudvikas Kšivickis, kurio 1903 m. kelionės lankant Sietuvos kūlgrindą aprašymas išlikęs rankraštyje: „Pasakojo man apie šią Sietuvą stebuklų stebuklus: kelias šis išgrįstas po vandeniu, akmenys esą plokšti ir dideli kaip stalas, galima važiuoti ketvertu greta sukinkytų arklių. Bet jei šiek tiek kryptelėsi į šoną, tai brinktelėtumei su visu vežimu į tokią gilumą, iš kurios jau nebeišlystumei“ (L. Kšivickis „Žemaičių senovė“, 1927 m.). Anot šio archeologo Sietuvos kūlgrinda – viena slaptų kelio, jungusio Medvėgalio, Paršpilio ir Šiuraičių pilių įgulas, atkarpų.

Apie šį žmogaus rankų kūrinį Česlovas Kudaba rašė: „Sietuvos Kūlgrinda – didis mūsų krašto archeologinis paminklas. Neveltui (…), pasakojama, jog tai iš seniai, kai gyveno čia milžinai. Tai jų darbas. Šiaip ar taip, gręžinių duomenimis, Sietuvos pelkės gylis 5–7 m. Kiek akmenų tekę paskandinti darant tą akmens taką!“. L. Kšivickio teigimu, kūlgrindos akmenys metai iš metų vežti žiemą ant pelkės ledo, pavasarį nugrimzdavę – tokiu būdu suformuotas povandeninio kelio pylimas ir grindinys.

Veikiausiai, šios kūlgrindos įrengtos žemaičių ir kuršių kovų su Kryžiuočių ir Kalavijuočių ordinais laikotarpiu: XIII–XIV a. kūlgrindos, kaip ir *medgrindos* (slaptas povandeninis kelias, grįstas rąstais), dar labai mažai Lietuvoje tyrinėta archeologinių paminklų grupė. Jos buvo įrengiamos įvairiais proistorės laikotarpiais prie svarbiausių krašto piliakalnių, alkakalnių ir senųjų gyvenviečių, pavyzdžiui: Kernavėje, prie Medvėgalio, per Biržulio pelkynus ir kitur.

XIX a. žemėlapiuose Sietuvos kūlgrinda pažymėta kaip dalis kelio Kaltinėnai–Tverai. Vietiniai žmonės dar ir dabar prisimena kaip kūlgrinda žmonės iš Požerės važiuodavę į Tverų atlaidus ir atvirkščiai. Važiuojant grindiniu per patį Sietuvos upelį vanduo plaudavęs arkliui šonus, o vežimų sėdynės turėjo būti iškeltos virš vežėčių.

Šiandien yra žinomos 3 kūlgrindos atkarpos. Pirmoji eina per patį Sietuvos upelį. Jos ilgis – 250 m, plotis – 8 m (per patį upelį iki – 20 m). Kitos dvi eina per gretimas pelkes, jų ilgis - 180 ir 150 m, plotis 3-4 m.

## Taip pat skaitykite

* Medgrinda

## Nuorodos

* Kūlgrindos 
* Kūlgrindų žemėlapis
Zueratas

**Zueratas** (, ) – miestas šiaurės Mauritanijoje, Sacharoje, Tiris Zemuro regiono centras.

Iš Zuerato eina geležinkelis į Nuadibu uostamiestį. Geležies gavybos centras (Fderiko telkinys).

## Šaltiniai
Šv. Lauryno įlanka

**Švento Lauryno įlanka** (, ) – didžiausia pasaulyje estuarija, esanti Atlanto vandenyne, prie pietrytinių Kanados krantų. 

Susidaro išplatėjus Šv. Lauryno upei, nešančiai vandenis iš Didžiųjų ežerų. Nuo vandenyno atskirta Niufaundlando ir Keip Bretono salomis. Jungiasi Kaboto sąsiauriu. Šiaurėje remiasi į Labradoro pusiasalį. Įlankoje yra Antikosčio, Princo Edvardo, Magdalenos salos. Pagal hidrologinį režimą Šv. Lauryno įlanka laikoma pusiau uždara. Plotas 249 tūkst. km². Gylis iki 538 m. Potvynių aukštis iki 2 m. Nuo gruodžio iki gegužės įlanką dengia ledai. Pasitaiko ledkalnių. Žvejyba. Pavasarį į įlankos pakrantes susirenka tūkstančiai ruonių vesti jauniklių.

Svarbiausi uostai: 
* Kvebekas,
* Set Ilis (Šv. Lauryno upės žiotyse).

## Šaltiniai
Imamas

**Imamas** (*[[Arabų kalba|Arab.]]* **إمام** „vadovas“) – kai kurių islamo atšakų dvasininkas. Pirmaisiais islamo amžiais imamo, kaip bendruomenės vado ir maldos vadovo, pareigas atliko pranašas Mahometas.

Šiitai imamą laiko svarbiausiu savo tikėjimo mokytoju, kuris gerai išmano Koraną ir Šariato įstatymus. Taip pat šiitai visiškai pasitiki savo imamu, nes mano kad jis paskirtas paties Alacho.

Pas sunitus imamas – asmuo, vedantis maldą. Imamu gali būti vyriškos lyties atstovas, kuriam ne mažiau nei 8 metai. Moterų maldai vadovauja taip pat imamas – vyras, net jei mečetėje moterims išskirta atskira patalpa maldai.

## Šaltiniai
Hebrajai

**Hebrajai** () – semitų gentys, iš kurių susiformavo Izraelio tauta.

Hebrajų kalba yra ir viena iš dabartinės Izraelio valstybės valstybinių kalbų. Izraelis – dabartinė žydų valstybė.
Buick

**Buick** – JAV automobilių gamintojas, gaminantis automobilius JAV, Kanadoje ir Kinijoje. Buick markės automobiliai parduodami Šiaurės Amerikoje, Kinijoje, Taivane ir Izraelyje.

## Istorija

Buick buvo įkurtas kaip nepriklausomas automobilių gamintojas 1903 metų gegužės 19 dieną, pavadinimu **Buick Motor Company**. Įmonę įkūrė škotų kilmės amerikietis David Dunbar Buick (OHVtipo variklio, kuriuo ir buvo paremta įmonės sėkmė kūrėjas) Flinto mieste Mičigano valstijoje. 1904 metais įmonę nupirko James Whiting ir pasamdė William C. Durant vadovauti jo įmonei. Buick greitai tapo didžiausiu automobilių gamintoju Amerikoje. Durant’as pradėjo korporuoti nuosavybę taip įkurdamas koncerną General Motors.

Iš pradžių koncerno dukterinės įmonės konkuravo viena su kita, tačiau Durant’as netrukus tai pakeitė. Jis norėjo, kad kiekviena markė turėtų savo klasę ir savo klasėje konkuruotu su kitomis markėmis. Jo naujoje schemoje Buick buvo beveik viršuje, už Buick prestižiškesni buvo tik Cadillac automobiliai.

1929 metais buvo įkurta Buick seserinė markė Marquette, kuri buvo skirta užpildyti tarpą tarp Buick ir Oldsmobile markių, Marquette egzistavo iki 1930 metų.

Šiai dienai, Buick išliko viena iš koncerno General Motors divizijų ir yra viena iš seniausių markių pasaulyje.

## Modeliai

### Dabartiniai modeliai (Šiaurės Amerikoje)
* Buick Enclave (2008-dabar)
* Buick LaCrosse/Allure (2005-dabar)
* Buick Lucerne (2006-dabar)

### Dabartiniai modeliai (Kinijoje)
* Buick Excelle (2003-dabar)
* Buick GL8 (2000-dabar)
* Buick HRV (2004-dabar)
* Buick LaCrosse (2007-dabar)
* Buick Park Avenue (2007-dabar)
* Buick Regal (2008-dabar, nuo 2011 m. ir JAV)

### Istoriniai
* Buick Apollo (1973–1979)
* Buick Centurion (1971–1973)
* Buick Century (1936–1942, 1954–1958, 1973–2005)
* Buick Electra (1959–1990)
* Buick Estate Wagon (1940, 1946–1964, 1970–1996)
* Buick Gran Sport (1965–1972)
* Buick GSX (1970–1972)
* Buick Invicta (1959–1964)
* Buick LeSabre (1959–2005)
* Buick Limited (1936–1942, 1958)
* Buick Park Avenue (1991–2005)
* Buick Rainier (2004–2007)
* Buick Reatta (1988–1991)
* Buick Regal (1973–2004)
* Buick Rendezvous (2002–2007)
* Buick Riviera (1963–1999)
* Buick Roadmaster (1936–1958, 1991–1996)
* Buick Skyhawk (1975–1980, 1982–1989)
* Buick Skylark (1953–1954, 1961–1972, 1975–1998)
* Buick Somerset (1985–1987)
* Buick Special (1936–1958, 1961–1969)
* Buick Sport Wagon (1964–1971)
* Buick Super (1940–1958)
* Buick Terraza (2005–2007)
* Buick Wildcat (1963–1970)

### Koncepcijos
* Buick Y-Job (1938)
* 1951 Buick LeSabre (1951)
* Buick XP-300 (1951)
* Buick Wildcat I (1953)
* Buick Wildcat II (1954)
* Buick Wildcat III (1955)
* 1956 Buick Centurion (1956)
* Buick Riviera Silver Arrow I (1963)
* Buick Questor (1983)
* 1985 Buick Wildcat (1985)
* 1988 Buick Lucerne (1988)
* Buick Bolero (1990)
* Buick Sceptre (1992)
* Buick XP2000 (1996)
* Buick Signia (1998)
* Buick Cielo (1999)
* 2000 Buick LaCrosse (2000)
* Buick Blackhawk (2000)
* Buick Bengal (2001)
* Buick Centieme (2003)
* Buick Velite (2004)
* Buick Riviera (2007)
* Buick Invicta (2008)
Archentino ežeras

**Archentino ežeras** ( 'Argentinos ežeras') – ežeras Argentinoje, Patagonijoje, Santa Kruso provincijoje, šalia Čilės sienos, rytiniuose Patagonijos Andų šlaituose, 187 m aukštyje. Tai didžiausias Argentinos ežeras. Vakarinė jo dalis įeina į Ledynų nacionalinį parką. Ežeras nusidriekęs iš rytų į vakarus 105 km, plotis iki 20 km.

Kranto linija labai raižyta (ypač vakaruose, kur skaidosi į šakas), vakariniai krantai kalnuoti, fjordiniai, rytiniai – lygūs. Nuo kalnų į ežerą leidžiasi ledynai (Perito Moreno, Upsalos). Kas keleri metai ledynas patvenkia ežerą. Tada dėl spaudimo ežero vanduo pralaužia ledyną ir įvyksta įspūdingos griūtys.

Iš Vjedmos ežero į Archentiną atiteka La Leonos upė, o į Atlanto vandenyną išteka Santa Krusas.

Pietiniame ežero krante įsikūręs El Kalafatės miestas. Žvejyba, turizmas. 1873 m. ežerą pirmasis pasiekė argentiniečių karys Valentinas Feilbergas, o 1877 m. ištyrinėjo Peritas Morenas ir K. Mojanas.

## Šaltiniai

## Nuorodos
* Ežero duomenys
Buick Lucerne

**Buick Lucerne** yra didelės klasės sedanas, kurį nuo 2006 metų gamina koncerno General Motors dukterinė markė Buick. Automobilis yra gaminamas vietoje Park Avenue ir LeSabre modelių. Automobilį buvo planuojama gaminti ant galinais ratais varomiems automobiliams pritaikykos GM Zeta platformos, tačiau 2005 metų Čikagos automobilių parodoje pristatytas serijinės gamybos modelis naudojo GM H platformą. Automobilio pardavimai yra gana stiprūs, tegiama jog automobiliui priklauso 24 % didelės klasės sedanų rinkos Jungtinėse Amerikos Valstijose.

### Varikliai
* 2006-dabar – 3.8 l 3800 L26 V6 197 AG (147 kW)
* 2006-dabar – 4.6 l Northstar LD8 V8 275 AG (205 kW)
* 2008-dabar – 4.6 l Northstar V8 292 AG (218 kW)

### Modeliai
CX
* Bazinė kaina – $ 26 410

CXL
* Bazinė kaina
** 3,8 V6 modelis – $ 29 425
** 4,6 Northstar V8 modelis – $ 31 435

CXS
* Bazinė kaina – $ 35 440
Chevrolet

**Chevrolet** – General Motors priklausanti automobilių kompanija, daugiausiai automobilių parduodanti Lotynų Amerikoje, Pietų Afrikoje, Europoje ir Azijoje.

## Istorija
Chevrolet kompaniją įkūrė Louis Chevrolet (Lui Ševrolė) ir William C. Durant (Viljamas K. Diuranas). Louis Chevrolet buvo lenktynininkas, gimęs 1878 metų Gruodžio 25 diena La Chaux-de-Fonds mieste Šveicarijoje. William Durant buvo General Motors įkurėjas, kuris buvo priverstas palikti GM 1910 metais, jis norėjo panaudoti Louis Chevrolet dizainą ir atstatyti savo reputaciją automobilių pramonėje. Kaip Buick Motor Company galva, prieš įkuriant GM, Durant pasamdė Chevrolet, kad lenktyniautų su Buick automobiliais.

1911 metų lapkričio 3 diena Chevrolet įžengė į automobilių rinka kaip Ford Model T konkurentas. Po metų buvo pristatytas „Classic Six“. Classic Six buvo 5-vietų sedanas su 299 in3 (4,9 l) 6-cilindrų varikliu galinčiu pasiekti 104 km/h (65 mph) greitį.

1916 metais Chevrolet buvo pakankamai pelninga, kad leistų Durant’ui nupirkti daugybę GM akcijų. Kai sandėris buvo baigtas 1917 metais, Durant’as tapo General Motors prezidentu, o Chevrolet tapo GM dukterine įmone.

## Dabartiniai modeliai

### Parduodami JAV
* Chevrolet Avalanche
* Chevrolet Camaro
* Chevrolet Cruze
* Chevrolet Colorado
* Chevrolet Corvette
* Chevrolet Equinox
* Chevrolet Express
* Chevrolet HHR
* Chevrolet Impala
* Chevrolet Kodiak
* Chevrolet Malibu
* Chevrolet Silverado
* Chevrolet Suburban
* Chevrolet Tahoe
* Chevrolet TrailBlazer
* Chevrolet T-Series
* Chevrolet Traverse
* Chevrolet Volt
* Chevrolet W-Series

### Parduodami Europoje
* Chevrolet Aveo
* Chevrolet Captiva
* Chevrolet Epica
* Chevrolet HHR
* Chevrolet Lacetti/Nubira
* Chevrolet Lanos
* Chevrolet Matiz/Spark
* Chevrolet Kalos/Aveo
* Chevrolet Tacuma (Rezzo)

### Parduodami Pietų Afrikoje
* Chevrolet Aveo
* Chevrolet Lumina
* Chevrolet Lumina Ute
* Chevrolet Optra
* Chevrolet Spark

## Nuorodos
* Chevrolet modelių sąrašas
O'Higinso-San Martino ežeras

**O’Higinso ežeras** ( – Čilėje), **San Martino ežeras** (*Lago San Martín* – Argentinoje) – ežeras Patagonijoje, Patagonijos Anduose, Čilėje (Aiseno regione) ir Argentinoje (Santa Kruso provincijoje). Ežeras iškilęs į 285 m virš jūros lygio aukštį. Krantai labai raižyti, ežeras turi daug gilių ilgų įlankų (turi 8 atšakas), atskiros jo dalys jungiasi siauromis protakomis. Ilgis – 68 km, plotis iki 61 km.

48,2 % ežero yra Argentinos teritorijoje, 51,8 % – Čilės.

Tai vienas giliausių abiejų Amerikų ežerų. Jo gylis siekia 836 m. Ilgą laiką laikytas giliausiu visoje Amerikoje, bet vėliau nustatyta, kad gilesnis yra šiame regione telkšantis Vjedmos ežeras (~900 m.). Į O’Higinso-San Martino ežerą leidžiasi O'Higinso ledynas (vakaruose). San Martino ežeras priklauso Ramiojo vandenyno baseinui (su juo jungia Paskvos upė). Ežerui būdinga pieniška turkio spalva, dėl vandenyje susikaupusių uolienų iš ledynų.

Ežero pakrantės skurdžios, kalnuotos, retai gyvenamos. Virš ežero siaučia stiprūs vėjai. Čilės pusėje prie ežero yra Vilja O’Higinso gyvenvietė.

O’Higinso-San Martino ežerą 1877 m. atrado pirmasis vakarietis – gamtininkas Fransiskas Morenas. Argentiniečiai ežerą pavadino savo nacionalinio didvyrio Chosė de San Martino garbei, o čiliečiai – Bernardo O’Higinso garbei.


Massive temperature contrasts in South America.jpg|Palydovinė ežero nuotrauka
Glaciar O'Higgins o Ventisquero Grande.JPG|O'Higinso ledynas, besileidžiantis į ežerą
Ferry at Candelario Mancilla (3260765640).jpg|Laivyba ežeru


## Šaltiniai
Sony Ericsson M600i

**Sony Ericsson M600** (kai kuriose rinkose parduodamas kaip M600i arba M608c) – 3G išmanusis telefonas, veikiantis su UIQ 3 platforma (kuri sukurta Symbian OS pagrindu). Apie modelio išleidimą paskelbta 2006 m. vasario 6 d., tai buvo pirmasis Sony Ericsson M serijos modelis.

! Sony Ericsson M600i 
! Savybės:
|-----
| Gamintojas: 
| Sony Ericsson
|-
| Tipas:
| Išmanusis telefonas
|-----
| Jungimasis:
| GSM, UMTS, WCDMA, BT
|-
| Pasirodė:
| Q2 2006
|-----
| Kortelė:
| Memory Stick Micro
|-
| OS: 
| UIQ3/Symbian OS v9.1
|-----
| Kamera:
| nėra
|-
| Įvestis:
| Pieštukas
|-----
| Procesorius:
| 32-bitų ARM9 @ 208 MHz
|-
| Ekranas:
| 240x320 (QVGA) iliuminuotas TFT, 262000 spalvų, jautrus lietimui.
|-----
| Vidinė atmintis:
| 80 MB
|-
| Maitinimas:
| 900 mAH Li-Polymer 3,6 voltų
|}

## Nuorodos
* Oficialus m600i tinklalapis 
* Tikslus techninis aprašymas
Joseph Chamberlain

**Džozefas Čemberlenas** (, 1836 m. liepos 8 d. – 1914 m. liepos 2 d.) – D. Britanijos valstybės veikėjas. Nuo 1876 metų Bendruomenių rūmų narys. Iš pradžių liberalas, nuo 1886 m. vadovavo junionistams, pasisakiusiems prieš savivaldos Airijai suteikimą. 1880-1885 m. prekybos ministras, 1886-1903 m. kolonijų ministras.

Jam būnant kolonijų ministru, buvo okupuotas Sudanas (1899 m.), vyko karas su būrais (1899-1902 m.), įkurta Australijos sąjunga (1901 m.).
Owen Chamberlain

**Ovenas Čemberlenas** (*Owen Chamberlain*, 1920 m. liepos 10 d. – 2006 m. vasario 28 d.) – JAV fizikas. 1942–1946 priklausė fizikų grupei, gaminusiai atominė bombą. Nuo 1958 m. Kalifornijos universitetas Berklyje profesorius.

Dirbo elementariųjų dalelių fizikos srityje. 1955 m. su E. Segre eksperimentiškai įrodė, kad egzistuoja antiprotonas. 1959 m. skirta Nobelio premija (su E. Segre).

## Išnašos
Edgecam

**EdgeCAM** – firmos *Pathtrace* sukurta kompleksinė kompiuterizuoto mechaninio apdirbimo (CAM) sistema, skirta įrankio valdymo programų sudarymui CNC staklėms.

## Taikymo sritys
Ši sistema aprėpia įvairias sritis, tokias kaip 2-5 ašių frezavimas, tekinimas su B, C bei Y ašių valdymu, kombinuotas frezavimas ir tekinimas, subšpindelinis tekinimas, vielinė elektroerozija, apdirbimo kūrimo automatizavimas. Ji palaiko visišką integraciją su populiariausiomis kompiuterizuoto projektavimo sistemomis (CAD).

## Moduliai
* **EdgeCAM** moduliai yra skirti karkasiniui, prizminiui, paviršiniui, rotaciniui bei daugiapoziciniui frezavimui, sudėtingam tekinimui su keliomis ašimis bei aktyviais įrankiais, subšpindeliniui tekinimui, detalių grupių apdirbimui:
* **EdgeCAM Milling** – modulis, aprėpiantis prizminės bei paviršinės geometrijos frezavimo galimybes - nuo paprasčiausių 2 ašių iki sudėtingų 5 ašių frezavimo darbų
* **EdgeCAM Turning** – modulis, aprėpiantis įvairias tekinimo galimybes – nuo paprasčiausių 2 ašių iki sudėtingų su B, C ir Y ašių valdymu tekinimo darbų
* **EdgeCAM Production** – modulis, susidedantis iš frezavimo bei tekinimo darbų galimybių. Tai geriausias pasirinkimas įmonėms, atliekančioms kompleksinius apdirbimo darbus
* Papildomi **EdgeCAM** moduliai skirti vielinės erozijos apdirbimui, kompiuteriniam projektaviui, duomenų perdavimui tinklu į stakles bei standartinių technologijų rašymo vadovui
* **EdgeCAM** Educational – šis modulis yra skirtas mokslo bei kitoms įstaigoms, norinčioms supažindinti savus studentus su CAM sistemų privalumais
Otto Skorzeny

**Otto Skorzeny** (1908 m. birželio 12 d. – 1975 m. liepos 5 d.) – Antrojo Pasaulinio karo vokiečių SS oberšturmbanfiureris, labiausiai išgarsėjęs Musolinio išlaisvinimo iš kalėjimo operacija bei Graifo operacija ().

Skorzeny gimė austrų šeimoje Vienoje, puikiai kalbėjo angliškai ir prancūziškai. Būdamas studentas, fechtavosi.

1931 m. įstojo į nacių partiją, ir netrukus pateko į SA. 1938 m. kovo 12 d. vokiečiams aneksavus Austriją, Otto Skorcenis išgelbėjo Austrijos prezidento Wilhelm Miklas gyvybę.

Prasidėjus karui, jis norėjo stoti į Liuftvafę, tačiau nebuvo priimtas dėl amžiaus – jau buvo virš 30 metų. Tada įstojo į karinius SS dalinius. 1941–1942 m. kovėsi prieš Tarybų Sąjungą, vėliau sužeistas grįžo į Vokietiją ir buvo apdovanotas Geležiniu Kryžiumi už narsą.

1943 m. Adolfas Hitleris jį asmeniškai paskyrė vadovauti Musolinio išlaisvinimo operacijai. Operacija užtruko apie du mėnesius, kadangi Italijos diktatoriaus kalinimo vieta buvo pastoviai keičiama. Galiausiai, rugsėjo 12 d. Skorcenis išvadavo Musolinį ir nugabeno į Romą, o vėliau į Berlyną. Ši operacija išgarsino jį visame pasaulyje, jis gavo Majoro laipsnį ir buvo apdovanotas Riterio Kryžiumi.

Po Graifo operacijos, kurioje Skorcenio vadovaujama komanda amerikietiškais džipais prasmuko į priešo užnugarį, JAV prezidentas (tuo metu – generolas) Eizenhaueris jį pavadino pavojingiausiu žmogumi Europoje.

Vokietijai pralaimėjus karą, 1945 m. gegužę O. Skorzeny pasidavė sąjungininkams ir dvejus metus buvo laikomas kalėjime, vėliau stojo prieš Dachau Karinį Tribunolą, kur buvo teisiamas už karo nusikaltimą: priešo uniformų naudojimą Graifo operacijoje, tačiau buvo išteisintas. 1948 m. liepos 27 d. Skorcenis pabėgo iš kalėjimo ir apsigyveno Ispanijoje. Čia dirbo inžinieriumi, pagal savo specialybę, kaip ir prieš karą. Po denacifikacijos kurį laiką keliavo, gyveno Airijoje, vėliau dirbo Egipto prezidento Gamalio Abdelio Nasero konsultantu, taip pat ir Argentinos prezidento Chuano Perono konsultantu.

1970 metais O. Skorceniui buvo diagnozuotas vėžys. Po operacijos Hamburge, pašalinus du auglius, jis liko paralyžuotas nuo juosmens žemyn. Nors po pusės metų terapijos vėl sugebėjo atsistoti ant kojų, galutinai nepasveiko, ir 1975 m. liepos 7 d. Madride mirė.
Sakralinė prostitucija

**Sakralinė prostitucija** – prostitucijos rūšis, atsiradusi senovės Artimųjų Rytų, Babilono šventyklose. Buvo atliekama tam tikromis progomis deivės Aštartės ir kitų dievybių garbei. Tai buvo religinių apeigų, skirtų padidinti derlingumą ir vaisingumą, dalis.

Iš pradžių Babilono šventyklose su „šventomis“ prostitutėmis santykiaudavo tik žyniai, jie atimdavo nekaltybę visoms merginoms. Vėliau kiekviena Babilono moteris turėjo bent vieną kartą per metus „pasitarnauti“ dievams. Didėjant gyventojų skaičiui ir atsiradus svetimšaliams (visų pirma, pirkliams), su šventyklų prostitutėmis leista santykiauti ir pasauliečiams, tiesa, prieš tai ką nors paaukojus deivei (t. y. šventyklai). Šalia šventyklų atsirado specialūs nameliai – viešnamių prototipai.

Vėliau sakralinė prostitucija paplito ir kituose kraštuose – Sirijoje, Finikijoje, Mažojoje Azijoje, Graikijoje (Afroditės šventyklose), Persijoje, Indijoje. Šiais laikais tokia prostitucija pasitaiko kai kuriose sektose ir yra labai slepiama nuo visuomenės.
OpenVPN

**OpenVPN** – atvirojo kodo projektas, kuriantis virtualaus privataus tinklo (VPN) programinį sprendimą, skirtą koduojamu ryšiu tarpusavyje sujungti du nutolusius kompiuterius. Sukurtas James'o Yonan'o

Jo dėka, įmanoma du nutolusius kompiuterius sujungti į bendrą tinklą, panaudojant internetą, išlaikant saugumo reikalavimus. Autentifikacija galima slaptažodžiais, sertifikatais arba sugeneruotais SSL raktais. Sistema veikia Linux, BSD, Mac OS X, Windows 2000/XP operacinėse sistemose.

## Duomenų kodavimas
OpenVPN perduodamiems duomenims užkoduoti naudoja OpenSSL bibliotekas. Įmanomas ir aparatūrinės įrangos panaudojimas greitesniam duomenų kodavimui. Papildomam saugumui užtikrinti, galima naudoti HMAC ugniasienę.

## Autentifikacija

OpenVPN gali naudoti keletą metodų, užtikrinančių, jog kitoje tinklo pusėje yra tas asmuo, kuriam suteiktos teisės naudotis resursais. Tai:
* Sutartas slaptasis raktas (paprasčiausias metodas)
* Sertifikatai (tobuliausias)
* Vartotojo vardas ir slaptažodis

## Nuorodos
* OpenVPN puslapis
* [Tunnelblick, [grafinė sąsaja|GUI] skirtas Mac OS X]
* OpenVPN-GUI Windows operacinei sistemai 
* UltraVPN – nemokamas VPN sprendimas, grįstas OpenVPN
Patarlė

**Patarlė** – pastovus vaizdingas apibendrinamojo pobūdžio posakis, kuris gyvuoja tradicijos būdu. Patarlėmis neretai ko nors pamokoma, patariama. Jos sudaro sintaksiniu atžvilgiu baigtą sakinį (pvz.: „Obuolys nuo obels netoli rieda“).

Priežodžiu vadinamas konkrečių asmenų, daiktų, situacijų tipiškus požymius nusakanti frazė (pvz.: „Pro vieną ausį įėjo, pro kitą išėjo“).

Atriboti šias dvi tradicinių junginių rūšis vieną nuo kitos yra ganėtinai sudėtinga (priežodis kartais būna sudėtine patarlės dalimi), todėl lietuvių tautosakos leidyboje įsitvirtinusi praktika patarles ir priežodžius skelbti kartu, net ir teoriniuose darbuose jos neretai tyrinėtojų aptariamos drauge. Priežodžiais laikomi ir tradiciniai palyginimai (pvz.: „Gudri kaip lapė“), taip pat neretai prie jų šliejami ir kai kurie veiksmažodiniai žodžių junginiai, kalbinėje literatūroje priskiriami frazeologizmų kategorijai.

## Nuorodos

* Lietuvių patarlės ir priežodžiai
Sausainis

**Sausainis** – mažas konditerijos gaminys iškeptas iš miltų. Formuojami apskritimo, kvadrato, rombo, juostelių, žvaigždučių ir kitokiomis formomis. Į tešlą dėl skonio kartais dedami džiovinti vaisiai, riešutai, grūdai. Sausainiai gali būti kepami su šokoladiniu, kreminiu, aguoniniu ir kitais įdarais jų viduje arba tarp sausainių.

Yra įvairių sausainių receptų ir jų paruošimo būdų.
Receptas

**Receptas** gali reikšti:
* Medicinoje – gydytojo išduodamas oficialus raštelis, pagal kurį vaistinėje gaunami vaistai;
* Kulinarijoje – kurio nors mišinio, valgio sudėtis ir gaminimo būdas;
* Buityje – praktinis patarimas.
Dubravai

**Dubravai** – kaimas Kauno rajono savivaldybėje. Kaimo rytuose teka Dubrius, įtekantis į Kauno marias. Stūkso Dubravų piliakalnis. Iš rytų, pietų ir vakarų prieina Dubravos miškas, saugomi medžiai Dubravos dvyniai.

## Gyventojai

## Šaltiniai
Europa (sala)

**Europa** – 28 km² ploto sala Mozambiko sąsiauryje, tarp Madagaskaro ir Mozambiko. Geografinės koordinatės: 22°20′S 40°22′E. Kranto linijos ilgis 22,2 km.

Sala pavadinta pagal britų laivą „Europa“, kuris čia lankėsi 1774 m. Europa yra Prancūzijos teritorija nuo 1897 m.

Salą juosia koraliniai paplūdimiai, o rytinėje pusėje esantis koralinis rifas suformavęs apie 9 km² lagūną.

Saloje auga krūmai, euforbijos, sizalio plantacijų likučiai.

Europa yra svarbi paukščių migracijos vieta; joje yra viena didžiausių Žemėje žaliųjų vėžlių (*Chelonia mydas*) perimviečių; gyvena XVIII amžiuje įveistos ožkos.

Šiuo metu saloje nuolatinių gyventojų nėra, bet praeityje (1860–1920 m.) būta mėginimų ją apgyvendinti. Meteorologinė stotis.

Uostų saloje nėra, tačiau įrengtas apie 1,5 km ilgio nusileidimo – pakilimo takas.


Image:Europa Island.jpg|Palydovinė Europos salos nuotrauka
Image:EuropaIsland Map-en.png|Europos salos žemėlapis
Lašiniai (reikšmės)

**Lašiniai** yra:

* lašiniai – poodinis skerdenos riebalų sluoksnis, iš kurio gaminamas maistas;
* kaimai Lietuvoje:
** Lašiniai – Anykščių rajone;
** Lašiniai – Kaišiadorių rajone.
Karmelitės

**Karmelitės** (; santrumpa OCarm) – katalikių moterų ordinas, to ordino vienuolės, karmelitų atšaka. Tai popiežiaus teisių ordinas – teises 1452 m. patvirtino popiežius Mikalojus V. Ordinas turi 2070 narių (2021 m.), jis vadovaujasi Alberto Jeruzaliečio regula. Veikia įvairiuose žemynuose, Lietuvoje veikia basosios karmelitės ir Aušros Vartų Marijos ir Teresėlės karmelitės.

## Istorija

Ordiną 1452 m. įkūrė Prancūzijos karmelitas Johannes Soreth.

## Šaltiniai
Pasaulietis

**Pasaulietis** – bažnyčios narys, nepriklausantis bažnytinei hierarchijai, tai yra nedavęs kunigystės ar vienuolystės įžadų.

Stačiatikių laitai pagal bažnytinę teisę buvo dalinami į tris kategorijas:
* asmenys dalyvaujantys mišiose kaip skaitovai, subdiakonai, altorininkai, giesmininkai ir kt.);
* asmenys, turintys teisę melstis centrinėje bažnyčios dalyle (ištikimi);
* asmenys, dar nekrikštyti ir todėl nesantys bažnyčios nariais, ar padarę nuodėmę ir atgailaujantys.

Pasauliečiai per liturgiją turėjo pasitraukti toliau nuo altoriaus į tam skirtą vietą. Dabar bažnyčia trečios pasauliečių grupės neišskiria.
Lašiniai (Kaišiadorys)

**Lašiniai** – kaimas Kaišiadorių rajono savivaldybės vakaruose, 3 km į pietus nuo Dovainonių, Kauno marių rytiniame krante, prie Strėvos žiočių, 1 km į vakarus nuo kelio , pravažiavus Bartkūnus. Stūkso Lašinių piliakalnis, pietuose matyti Kruonio vandens jėgainė.

## Etimologija

Liaudies etimologija mena, kad kartą per užšalusį Nemuną iš Rumšiškių turgaus keliavo vienas žmogus. Staiga ledas įlūžo ir gyventojas pradėjo skęsti. Tačiau turguje jis buvo nusipirkęs gabalą lašinių ir skilandį, tad metė juos ant ledo kaip gelbėjimosi inkarus. Skilandis slysdamas nusirideno atgal į ledinį vandenį, o lašiniais žmogus užsikabino už ledo ir vargais negalais išlipo iš vandens. Taip žmogus pasinaudodamas lašiniais išsigelbėjo, o šalia buvęs kaimas pradėtas vadinti Lašiniais.

## Istorija

Ant Lašinių piliakalnio, Strėvos dešiniojo kranto kyšulyje stovėjo medinė Strėvos pilis su 5,5 m aukščio pylimu. Čia 1348 m. vasario 2 d. įvyko Strėvos mūšis. 1368 m. pilį sudegino vokiečių ordinas.

Prieš pastatant Kauno HE, Lašinių kaimas buvo į vakarus nuo dabartinės gyvenvietės .

## Gyventojai

## Šaltiniai
Eremitas

**Eremitas** arba **atsiskyrėlis** (graik. ἐρημίτης) *eremites* – „gyvenantis dykumoje“) – asmuo, kuris atsiskiria nuo visuomenės, gyvena izoliuotai ir laikosi celibato. Tradiciškai eremitais yra vadinami atsiskyrėliai, tokį gyvenimo būdą pasirenkantys iš religinių paskatų. Jie meldžiasi, laikosi askezės, gyvena iš išmaldos.

Pirmieji atsiskyrėliai (anachoretai) atsirado III a. Egipte ir Palestinoje. Kai kurie jų gyveno dykumoje. Griežtas eremitų asketizmas padarė įtakos karmelitų ir kartūzų ordinų reguloms.

Iki kanonizacijos eremitams priklausė Šventas Kalogeras, Šventas Rolandas ir Šventas Vivaldas. Viduramžių Vakarų Europoje didelę įtaką turėjo vienuolis Petras Eremitas.
Dabinta

**Dabinta** – kaimas Kaišiadorių rajono savivaldybėje, dešiniajame Nemuno krante, prie paskutinės kilpos iki Kauno marių. Kaimą supa pušų sengirė – Dabintos miškas, jis priklauso Kauno marių RP. Pietvakariuose, prie Nemuno stūkso Dabintos piliakalnis, įkurtas Dabintos zoologinis draustinis. Susiaurėjusiose Kauno mariose, Nemuno patvankoje ties Viršužigliu yra Dabintos sala.

## Istorija

1908 m. Dabintos stovyklą tyrinėjo T. Daugirdas ir L. Kšivickis. Iki 1959 m., kol nebuvo suformuotos Kauno marios, kaimas buvo į šiaurės vakarus nuo dabartinės vietovės .

## Gyventojai

## Šaltiniai
Beginės ir begardžiai

**Beginės ir begardžiai** – pasauliečių moterų (beginių) ir vyrų (begardžių) religinės sąjungos.

Pasauliečių religinės sąjungos kilo vakarų Europoje XII a. Pirma jos buvo nepripažįstamos ir persekiojamos Katalikų bažnyčios kaip eretiškos. Reabilituotos popiežiaus Eugenijaus IV, vėliau žlugo kaip reformacijos aukos.

Beginės Lenkijoje veikė Šlionske XIV a. kol buvo nugalėtos inkvizicijos.
Visokas

**Visokas** – miestas centrinėje Bosnijos ir Hercegovinos dalyje, tarp Zenicos ir Sarajevo. Pro Visoką teka Bosna, į kurią įteka upė Foinička. Miestas turi turtingą istoriją ir kultūrinėmis tradicijomis, bet jo ekonomika patyrė didelius nuostolius per Jugoslavijos karus XX a. pabaigoje. 2005 metais kontroversinis Bosnijos archeologas-mėgėjas Semiras Osmanagicas iškėlė hipotezę, kad miesto apylinkėse yra vienintelės Europoje prieš 10 000 metų statytos piramidės, tačiau moksliniai vietovės tyrimai parodė, kad piramidžių nėra. 

## Istorija
 

Anksčiau Visokas buvo viduramžių Bosnijos karalystės sostine. Osmanų imperijos laikais Visoko miestas buvo atkurtas Ajas-bego. Bosnijai prisijungus prie Austrijos-Vengrijos miesto architektūroje toliau vyravo rytų tradicijos, kaip ir turkų laikais. Serbų, kroatų ir slovėnų karalystės laikais miestas nesivystė, todėl per Antrąjį pasaulinį karą Visokas praktiškai nenukentėjo. Miestas vystėsi komunistinės Jugoslavijos valstybės laikais. Subyrėjus Jugoslavijos karalystei ir po to buvęs karas nepalietė Visoko, nes jis visą laiką buvo kontroliuojamas Bosnijos ir Hercegovinos armijos.

## Sportas
* NK Bosna Visoko (futbolas)
## Išnašos

## Šaltiniai
*
Avila

**Аvila** – Ispanijos miestas, esantis dešiniajame Adaho upės krante. Avilos provincijos centras. Tai aukščiausiai išsidėstęs Ispanijos provincijos centras.

XI–XIV a. Avilos tvirtovės siena, su 88 bokštais ir 9 vartais, 2500 metrų ilgio, nuo 1985 m. siena įtraukta į UNESCO pasaulio paveldo sąrašą. Taip pat išsiskiria katedra ir keletas viduramžių dvarų.

## Istorija
Gyvenvietė, kaip manoma, įkurta vetonų genčių. Romėnai sustiprino gyvenvietę, liko Romos imperijos epochos laikų likučiai siena apsuptoje miesto dalyje. Vestgotai ir arabai praktiškai nepaliko savo buvimo pėdsakų. Rekonkistos laikais Avila ilgą laiką buvo „fronto linijoje“, ją puldinėjo krikščionys ir maurai (kurie norėjo plačia išdeginta juosta užtikrinti savo saugumą, į ją įėjo ir Avila). Po XI a. miestas pilnai perėjo į krikščionių rankas, buvo apsuptas vidine siena. Karališkam dvarui kilnojantis iš vienos vietos į kitą, Avila irgi buvo viena iš karališkųjų rezidencijų vietų.

Avila – svarbus katalikybės centras, čia saugomos Teresės Avilietės relikvijos.

## Nuorodos
* Miesto merija
* Turistinė informacija
* Fotogalerija
Meksikinis žydrūnis

**Meksikinis žydrūnis** (*Ageratum houstonianum*) – astrinių (*Asteraceae*) šeimos, žydrūnių (*Ageratum*) genties augalas augalas. 

Aukštis 10-70 cm. Lapai apie 2,5 cm ilgio, kiaušiniški, trumpakočiai. Jų kraštai karbuoti. Žiedai sutelkti į galvutės pavidalo graižus, kvapūs, mėlyni. Žydi liepos-spalio mėn.

Augalas kilęs iš Meksikos. Lietuvoje dažnai auginamas darželiuose, gėlynuose, kapinėse. Augalas gerai auga saulėtose lysvėse, aukštaūges veisles galima derinti su daugiamečiais žoliniais augalais, o žemaūgės tinka gėlynų pakraščiams.

Auginamas iš sėklų. Sėjama į dėžutes ant palangės arba šiltnamyje. Apie gegužės vidurį persodinamas į lysvę. Sausrų metu reikia gausiai laistyti, tačiau nemėgsta permirkusio dirvožemio. Peržydėjusius žiedynus nukarpyti.
Švento Valentino dienos skerdynės

**Švento Valentino dienos skerdynės** – susišaudymas prohibicijos laikotarpiu tarp dviejų kriminalinių grupuočių Čikagoje, Ilinojaus valstijoje, 1929 m. žiemą: *South Side* italų gaujos, kuriai vadovavo Al Kaponė, ir *North Side* airių/vokiečių gaujos, kuriai vadovavo Bagsis Moranas.

Ketvirtadienio rytą, vasario 14 d., Švento Valentino dieną, septyni Džordžo „Bagsio“ Morano gaujos nariai buvo išrikiuoti prie *„S-M-C Cartage“* kompanijos garažo sienos. Juos sušaudė penki Al Kaponės gaujos nariai (du iš jų buvo persirengę policininkais). Kai vienas iš sušaudytųjų, Frenkas Gusenbergas, bemirštantis buvo paklaustas kas jį nušovė, jis atsakė: „Niekas nešovė į mane“. Pats Kaponė tuo metu atostogavo Floridoje.

Skerdynės buvo plano, organizuoto Kaponės gaujos nario Džeko „Automato“ MakGurno, nužudyti Bagsį Moraną, pasekmės. Skerdynes MakGurnas suorganizavo iš keršto Frenkui ir Pyteriui Gusenbergams, kurie bandė pasikėsinti į jo gyvybę prieš mėnesį telefono būdelėje. Al Kaponė pritarė planui, nes jie su Bagsiu Moranu nepasidalino kontrabandos verslo, iš kurio jie gaudavo daugiausiai pelno.

MakGurnas surinko šešių žmonių komandą, kuriai vadovavo Fredas Burke, ir numatė įvilioti Moraną į pasalą. Bagsis ir jo vyrai turėtų būti apgaule įvilioti apsilankyti sandėlyje *North Clark* gatvėje, kad galėtų nusipirkti pigesnio kontrabandinio viskio; tada Burke'o komanda įeitų į pastatą, persirengę policininkais, ir juos nužudytų. Plano kūrėjai, MakGurnas ir Kaponė, turėjo būti toli nuo įvykio vietos.
Chevrolet Monte Carlo

**Chevrolet Monte Carlo** yra vidutinio dydžio amerikietiškas automobilis pradėtas gaminti Chevrolet kompanijos 1970 metais, kurio pagrindinis konkurentas buvo Ford Thunderbird.  Monte Carlo taip pat buvo vienas sėkmingiausių General Motors automobilių NASCAR lenktynėse. 

## Pirma Karta

Chevrolet Monte Carlo buvo sukurtas kaip atsakas prekyboje pasirodžiusiam Pontiac Grand Prix, kuris sulaukė didžiulės sėkmės 1969 metais. Pirmoji karta buvo gaminama nuo 1970 iki 1972 metų.

## Antra Karta

1973 metais Monte Carlo buvo atnaujinta iš esmės. Antroji karta buvo gaminama nuo 1973 iki 1977 metų.

## Trečia Karta

1978 metais Chevrolet Monte Carlo dydis sumažėjo dėl 1973 metų kuro krizės. 1978 metų modelis buvo daug lengvesnis ir trumpesnis už 1977 metų modelį. Sumažėjo taip pat ir variklių galingumas – 350 ir 400 in³ V8 buvo pakeisti į 229 ir 231 in³ V6. Trečioji karta buvo gaminama nuo 1978 iki 1980 metų.

## Ketvirta Karta

1981 metais modelis vėl buvo atnaujintas kartu su kitais General Motors automobiliais (Oldsmobile Cutlass Supreme, Pontiac Grand Prix ir Buick Regal. Ketvirtosios kartos gamyba truko iki 1988 metų.

## Penkta Karta

1995 metais Chevrolet Monte Carlo vėl grįžo į prekybą. Penktosios kartos Monte Carlo gavo naują W platform. Penktosios kartos gamyba truko nuo 1995 iki 1999 metų.

## Šešta Karta

Monte Carlo buvo atnaujintas 2000 metams, automobilis vėl grįžo į NASCAR lenktynes. Šeštoji karta buvo gaminama tarp 2000 ir 2007 metų. Automobilis buvo parduodamas trim versijomis LS,LT ir SS, pastarasis buvo pirmasis priekiniais ratais varomas Chevrolet SS serijos modelis.

### Modeliai

### 2006-2007
2005 metų Los Andželo automobilių parodoje, buvo pristatytas naujas, kiek išoriškai atnaujintas 2006 metų modelis. Nors automobilio kėbulas praktiškai nepasikeitė, automobilis gavo naujus žibintus, bamperius, bei groteles, kurias dalinosi su Chevrolet Impala modeliu. Automobilio baziniu varikliu buvo 3,5 litrų V6 turintis 210 AG (156kW), tačiau didžiausia naujiena buvo SS versijos naudojamas penktos kartos 5,3 litrų small-block V8 variklis, turintis 303 AG (226 kW).

### Modeliai
Dalia Jasulaitytė

**Dalia Jasulaitytė** (g. 1959 m.) – finansų vadybininkė, vertybinių popierių specialistė.

## Biografija
 
1992 m. pradėjo dirbti VVPB.
2004–2006 m. ėjo VVPB valdybos pirmininkės bei prezidentės pareigas, buvo Baltijos rinkos vadovų komandos narė. Jos vadovavimo laikotarpiu VVPB buvo sėkmingai integruota į OMX, prekyba perkelta į bendrą Šiaurės Europos ir Baltijos šalių prekybos sistemą, sukurti nauji produktai ir paslaugos.

Dalia Jasulaitytė prisidėjo prie strateginių iniciatyvų, plėtojant Baltijos šalių vertybinių popierių rinką.

2007 m. sausio 1 d. Dalia Jasulaitytė pradėjo eiti OMX Baltijos rinkos padalinio prezidento Johano Rudeno (Johan Rudén) pavaduotojos pareigas, kai 2006 lapkričio 30 d. Vilniaus vertybinių popierių biržos (VVPB) taryba suformavo naują VVPB valdybą, kuriai nuo 2007 m. vadovauja Arminta Saladžienė.

## Šaltiniai
Arminta Saladžienė

**Arminta Saladžienė** (g. 1974 m.) – finansininkė, vertybinių popierių specialistė, finansų vadybininkė.

## Biografija
 
1995 m. pradėjo dirbti VVPB. Vėliau dirbo kaip VVPB valdybos narė ir rinkos plėtros departamento direktorė. Ji vadovavo strateginiams tarpvalstybinių plėtros projektams Baltijos šalių vertybinių popierių rinkoje (bendros OMX prekybos platformos sukūrimas Lietuvoje, naujos Baltijos indeksų šeimos įvedimas etc.).

2005 m. kovo mėn. tapo OMX Baltijos rinkos vadovų komandos nare.

Nuo 2007 m. sausio 1 d. – VVPB prezidentė ir valdybos pirmininkė.

## Šaltiniai